Ehdotus NEUVOSTON PÄÄTÖS siviilikäyttöön tarkoitettua maailmanlaajuista satelliittinavigointijärjestelmää (GNSS) koskevan yhteistyösopimuksen tekemisestä Euroopan yhteisön ja sen jäsenvaltioiden sekä Marokon kuningaskunnan välillä /* COM/2013/0848 final - 2013/0414 (NLE) */





PERUSTELUT Marokolla on osaamista avaruusteknologian ja -sovellusten alalla. Se haluaa kehittää satelliittinavigoinnin käyttöä omalla alueellaan ja ympäröivällä alueella (läntinen Välimeri ja Länsi-Afrikka) keskittymällä erityisesti kyseistä aluetta koskeviin sovelluksiin. Marokkolaiset ja eurooppalaiset yritykset ovat harjoittaneet teollista yhteistyötä avaruussektorilla jo useiden vuosien ajan, minkä ansiosta on luotu vankka perusta yhteistyön laajentamiselle tällä molemmille osapuolille erittäin tärkeällä alalla. Marokon osallistumista Galileo-ohjelmaan koskeva yhteydenpito alkoi 24. maaliskuuta 2004 Marokon infrastruktuurista ja liikenteestä vastaavan ministerin ja Euroopan komission energian ja liikenteen pääosaston pääjohtajan välisellä tapaamisella. Kahdenvälisen neuvottelukierroksen jälkeen Marokon infrastruktuurista ja liikenteestä vastaava ministeri lähetti 13. lokakuuta 2004 energian ja liikenteen pääosaston pääjohtajalle toisen kirjeen, jossa hän vahvisti Marokon halukkuuden tehdä Euroopan yhteisön kanssa maailmanlaajuista siviilisatelliittinavigointijärjestelmää koskeva yhteistyösopimus. Neuvostolta 21. huhtikuuta 2005 saamiensa neuvotteluvaltuuksien perusteella Euroopan komissio neuvotteli ja parafoi sopimuksen Marokon viranomaisten kanssa 8. marraskuuta 2005. Sopimus allekirjoitettiin 12. joulukuuta 2006 sopimuksen allekirjoittamisesta 27. marraskuuta 2006 tehdyn neuvoston päätöksen mukaisesti. Sopimuksessa tarkoitetut satelliittinavigoinnin ja -ajanmäärityksen yhteistyöalat ovat seuraavat: tieteellinen tutkimus, teollinen valmistus, koulutus, sovellusten, palvelujen ja markkinoiden kehittäminen, kauppa, radiotaajuusasiat, toimintavarmuuskysymykset, standardointi ja sertifiointi. Sopimuksen odotetaan vahvistavan näiden alojen yhteistoimia sopimuspuolten kansalaisten, teollisuudenalojen ja tiedeyhteisöjen hyödyksi. Huomattakoon, että sopimuksella ei ole rahoitusvaikutuksia Euroopan unionin talousarvioon. Marokko on Euroopan naapuruuspolitiikan piiriin kuuluvana maana oikeutettu osallistumaan uuteen tutkimuksen ja innovoinnin puiteohjelmaan (Horisontti 2020). Marokko on lisäksi tehnyt tieteellistä ja teknistä yhteistyötä koskevan sopimuksen EU:n kanssa. Tämän ansiosta Marokolla on hyvät mahdollisuudet EU:n tutkimuksen ja innovoinnin ohjelmien yhteydessä edistää osaltaan maailmanlaajuiseen satelliittinavigointijärjestelmään (GNSS) liittyvää tutkimusta. EU ja Marokko ovat parhaillaan allekirjoittamassa kyseisen sopimuksen pohjalta maailmanlaajuisen satelliittinavigointijärjestelmän alan yhteistyötä koskevaa aiesopimusta, jolla ne vahvistavat aikomuksensa tiivistää yhteistyötään tällä alalla ja edistää eurooppalaisten GNSS-ohjelmien intensiivistä käyttöä Välimeren alueella. Sopimuksen allekirjoittaneet Euroopan unionin jäsenvaltiot ovat saaneet päätökseen sopimuksen voimaantuloon liittyvät sisäiset menettelynsä. Bulgaria ja Romania liittyvät sopimukseen Bulgarian tasavallan ja Romanian liittymisehdoista ja niiden sopimusten mukautuksista, joihin Euroopan unioni perustuu, annetun asiakirjan 6 artiklan 2 kohdan mukaisella pöytäkirjalla. Kroatia liittyy sopimukseen Kroatian liittymisehdoista sekä Euroopan unionista tehdyn sopimuksen, Euroopan unionin toiminnasta tehdyn sopimuksen ja Euroopan atomienergiayhteisön perustamissopimuksen mukautuksista annetun asiakirjan 6 artiklan 2 kohdan mukaisella pöytäkirjalla. Neuvostoa pyydetään hyväksymään seuraava päätösehdotus sopimuksen tekemisestä Euroopan unionin puolesta Euroopan parlamentin hyväksynnän jälkeen. 2013/0414 (NLE) Ehdotus NEUVOSTON PÄÄTÖS siviilikäyttöön tarkoitettua maailmanlaajuista satelliittinavigointijärjestelmää (GNSS) koskevan yhteistyösopimuksen tekemisestä Euroopan yhteisön ja sen jäsenvaltioiden sekä Marokon kuningaskunnan välillä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 172 artiklan yhdessä 218 artiklan 6 kohdan a alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin hyväksynnän[1] sekä katsoo seuraavaa: (1) Neuvosto valtuutti komission 21 päivänä huhtikuuta 2005 käynnistämään neuvottelut Marokon kanssa maailmanlaajuista siviilisatelliittinavigointijärjestelmää (GNSS) koskevan yhteistyösopimuksen tekemisestä. (2) Siviilikäyttöön tarkoitettua maailmanlaajuista satelliittinavigointijärjestelmää (GNSS) koskeva yhteistyösopimus Euroopan yhteisön ja sen jäsenvaltioiden sekä Marokon kuningaskunnan välillä, jäljempänä ’sopimus’, allekirjoitettiin 12 päivänä joulukuuta 2006 27 päivänä marraskuuta 2006 tehdyn neuvoston päätöksen 10717/06 mukaisesti. (3) Sopimus mahdollistaa tiiviimmän yhteistyön Marokon kanssa satelliittinavigoinnin alalla. Sillä pannaan täytäntöön useita eurooppalaisten satelliittinavigointiohjelmien osa-alueita. (4) Sopimus olisi hyväksyttävä Euroopan unionin puolesta, ON HYVÄKSYNYT TÄMÄN PÄÄTÖKSEN: 1 artikla Hyväksytään siviilikäyttöön tarkoitettua maailmanlaajuista satelliittinavigointijärjestelmää (GNSS) koskeva yhteistyösopimus Euroopan yhteisön ja sen jäsenvaltioiden sekä Marokon kuningaskunnan välillä unionin puolesta. Sopimuksen teksti on liitetty tähän päätökseen. 2 artikla Neuvoston puheenjohtaja nimeää henkilön, jolla on oikeus antaa sopimuksen 18 artiklan 1 kohdassa määrätty ilmoitus Euroopan unionin puolesta osoitukseksi siitä, että Euroopan unioni sitoutuu noudattamaan sopimusta, sekä antaa seuraavan ilmoituksen: ”Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on, ja käyttää mainitusta päivästä alkaen kaikkia Euroopan yhteisön oikeuksia ja ottaa vastatakseen kaikki Euroopan yhteisön velvoitteet. Sopimuksessa olevat viittaukset ’Euroopan yhteisöön’ on siten ymmärrettävä viittauksiksi ’Euroopan unioniin’.” 3 artikla Tämä päätös tulee voimaan päivänä, jona se hyväksytään. Se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] Hyväksyntä annettu […201.].